นายกรัฐมนตรี นำคณะรัฐมนตรีพร้อมคู่สมรส ทำบุญขึ้นปีใหม่ ตักบาตรพระสงฆ์ 63 รูป  ต้อนรับเดือนแรกของพุทธศักราช 2563
นายกรัฐมนตรี นำคณะรัฐมนตรีพร้อมคู่สมรส ทำบุญขึ้นปีใหม่ ตักบาตรพระสงฆ์ 63 รูป ต้อนรับเดือนแรกของพุทธศักราช 2563 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนางนราพร จันทร์โอชา ภริยา เป็นประธานในพิธีทำบุญตักบาตร เนื่องในโอกาสวันปีใหม่ ปี 2563 โดยมีคณะรัฐมนตรี (ครม.) คู่สมรส ข้าราชการและผู้ปฎิบัติงานในทำเนียบรัฐบาล เข้าร่วมพิธีเจริญพระพุทธมนต์ ก่อนที่จะทำบุญตักบาตรพระสงฆ์ จำนวน 63 รูป ที่สนามหญ้าหน้าตึกไทยคู่ฟ้า เนื่องในโอกาสวันขึ้นปีใหม่กันอย่างพร้อมเพียง ซึ่งถือเป็นการเริ่มต้นการทำงานวันแรกของปีเพื่อความเป็นสิริมงคล ก่อนเริ่มการประชุมคณะรัฐมนตรีประจำสัปดาห์ ในเวลา 09.00 น. ซึ่งถือเป็นการประชุมนัดแรกในปีนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังได้โพสต์เฟซบุ๊กอวยพรปีใหม่ 2563 ข้อความว่า "สวัสดีปีใหม่ ปี 2563 พี่น้องประชาชนทุกท่าน "ปีใหม่นี้ ขออวยพรทุกท่าน ประสบแต่ความสุข ความสำเร็จ สมหวังทุกประการ" อีกด้วย